**Okamih pred večnou nocou**

Britská autorka Sarah Kane je jednou z najvýraznejších predstaviteliek *In-yer-face drámy*. Termín vytvoril a energicky propagoval Aleks Sierz. Vo svojej knihe *In-Yer-Face Theatre: British Drama Today (2001)* sa vzťahuje na novú vlnu britskej drámy 90. rokov, ktorá šokovala divákov provokatívnym použitím obscénneho jazyka, nahoty, násilia a tabuizovaných tém. Znepokojuje emocionálnou úprimnosťou a ostrým spochybňovaním morálnych noriem.*“*[[1]](#footnote-1)

*4.48 Psychóza* je autorkinou poslednou divadelnou hrou. Sarah Kane celú hru koncipuje ako dramatickou báseň. Pred dokončením navrhla režisérovi Jamesovi MacDonaldovi obsadiť inscenáciu mužom – doktorom a dvoma ženami, v texte sa však zoznam postáv nenachádza. [[2]](#footnote-2)

Všeobecne tu nenarazíme na klasickú štruktúru drámy, ako napríklad na prefixy prehovorov, zoznam postáv, scénické poznámky atď. Ide o experimentálnu hru pripomínajúcu lyrickú báseň *„Kaneová ve své práci postupne minimalizuje text ve prospech obrazu. Díla mají symbolickou podobu“* [[3]](#footnote-3)

Text pôsobí ako vnútorný monológ či dialóg, keďže sa v ňom nenachádzajú prefixy prehovorov, len repliky, ktoré vizuálne pôsobia ako báseň. Pomlčky implikujú dialóg medzi dvoma postavami. Vzhľadom k tomu, že text sa nevzťahuje ku konkrétnemu adresátovi a je primárne v prvej osobe singuláru, pôsobí ako inherentný prehovor jednej osoby.

V rámci hry môžeme sledovať aj dve pasáže, v ktorých sa namiesto slov nachádzajú náhodné čísla. Sarah Kane tu odkazuje na dvojminútový klinický test *(The Serial Sevens Test)* na meranie intelektuálneho poškodenia pri psychiatrických poruchách. Úlohou pacienta je odčítať od čísla sto číslo sedem, a pokračovať tak s výsledným číslom až pokiaľ sa priblíži k nule. [[4]](#footnote-4) Čísla v hre *4.48 Psychóza* nie sú podľa kritérií tohto testu správne, a teda pacient trpí nejakou poruchou. Okrem zakomponovania klinického testu sa v texte nachádza aj psychiatrický posudok. Z toho vyplýva, že Kane ponúka fókus do bežnej praxe psychiatrických zariadení.

Čísla 4.48 odkazujú na čas, v ktorom sa (kdo) pravidelne zobúdzala s čistou hlavou a jasnými myšlienkami.[[5]](#footnote-5) V texte ho Sarah Kane nazýva aj ako šťastnú hodinu: „*happy hour*

 *kdy přichází jaro*

 *teplá tma*

 *která mi vysaje oči“*

Môžeme to však interpretovať ako *„okamih najhlbšej duševnej krízy“* [[6]](#footnote-6), kedy Sarah Kane osobne prežívala myšlienky na samovraždu najintenzívnejšie, čas, kedy z nej patologická depresia saje život.

Sarah Kane v hreobzvlášťrozoberá tému samovraždy, ktorá je úzko spojená aj so samotnou autorkou, keďže sa tesne po dopísaní tejto hry v nemocnici obesila, čomu predchádzali dlhodobé psychické problémy. Je však otázne, či v tomto kontexte môžeme text považovať iba za list na rozlúčku, prípadne ako manifest vlastnej samovraždy. Pretože takéto konštatovanie môže veľmi jednoducho banalizovať celú jej tvorbu. Mark Ravenhill, taktiež predstaviteľ *in-yer-face* drámy a priateľ Sarah Kane, to opísal nasledovne:

*„Je riskantné nahliadať na dielo Kane ako na jednu dlhú prípravu na samovraždu... Len jej posledná hra 4.48 Psychóza bola napísaná v období depresií a hospitalizácie – aj cez to nekončí jednoznačne. Je v nej záblesk osvietenia – v živote alebo smrti? K jej hrám by sme mali pristupovať skôr ako k dielam autorky obdarenej veľkým hnevom a sardonickým humorom, ktorá videla krutosť sveta, ale zároveň schopnosť človeka milovať.“ [[7]](#footnote-7)*

Kane v tomto diele nemusí hovoriť iba o vlastnej vízii samovraždy, ale aj o všeobecnom zúfalstve človeka, ktorý nad týmto činom uvažuje. Nenahliada na svet len v pesimistickej a nihilistickej perspektíve. *„Nic netrvá věčně*

 *(kromě toho nic)“* (23)

Ale opisuje intenzívnu túžbu po láske a harmónii, ktorá je pre hlavnú postavu poslednou nádejou. V konkrétnej časti textu (od strany 24-26) môžeme vnímať jednotlivé vety ako „zoznam“ toho, čo by mala resp. chcela: *„dosáhnout cílů a naplnit ambice“* až po *„... získat náklonnost vytouženého Druhého... být milována. být svobodná“* (24-26)

Hlavná postava síce konkrétne pomenúva svoje potreby, ale nie je schopná ich realizovať, pretože jej v tom bránia depresívne stavy, a tým pádom sú jej dispozície obmedzené. A teda, čo ak **nedokáže milovať**, avšak **chce byť milovaná**?

V dialógu s doktorom hlavná postava hovorí, že je jej poslednou nádejou on, ale doktor odpovedá: *„vy nepotřebujete přítele, vy potřebujete doktora“* (26). V tejto replike sa naráža na psychiatrickú liečbu ako istú nevyhnutnosť v súvislosti s jej psychickým stavom: *„...člověk nemůže mít rád nikoho kdo nemá rád sám sebe“* (27) A zároveň kladie otázku, čo ponúka svojim priateľom za to, že sú jej oporou, resp. dokáže byť aj ona oporou pre nich? Je možné, aby s niekým viedla harmonický vzťah, keď nedokáže milovať ani samú seba? Doktor potrebuje, aby jeho priatelia boli príčetní - aby ich vzťah bol vyrovnaný a obohacujúci. Postava ženy je tá, ktorá potrebuje oporu, ale nevie to ponúknuť druhým, pretože bojuje so seba-deštrukčnými sklonmi, ktoré sú produktom nenávisti k sebe samej a vedú k myšlienkam nad samovraždou.

A ako dialóg prúdi ďalej, hlavná postava seba-reflexívne zhodnotí: *„zlobím se protože chápu ne proto že bych to nechápala“* (28)

Hnevá sa pretože je v nej vnútorný rozpor medzi tým, čo by mala/chcela robiť a tým, čo nevie ovládať – nevie ovládnuť vlastné depresívne stavy.

Hra 4.48 *Psychóza* je okrem iného dôležitá preto, že otvára tému psychických porúch z pozície osoby, ktorá ňou trpí. A či sa už rozhodneme separovať autorku od diela, alebo budeme text vnímať ako osobnú spoveď – ostane v ňom aspekt subjektivity a osobitej skúsenosti človeka s duševnou chorobou. Intímna sonda do mysle nešťastného človeka, ktorú Sarah Kane sprostredkúva, slúži v prospech povedomia o stavoch depresie, seba-deštrukčných sklonoch, či praktikách psychiatrických zariadení. Atmosféru zintenzívňuje nepravidelná štruktúra drámy, lyrizácia jazyka, či artefakty z prostredia psychiatrickej liečebne apod. Aj napriek pesimizmu, ktorý vyplýva z hlavnej témy hry, Sarah Kane prináša istú nádej, *happy hour,* okamih pred večnou nocou: *„Pamatuj si to světlo a veř tomu světlu“* (5, 21)

Zdroje:

BROCKETT, Oscar G. a Franklin J. HILDY. *Dějiny divadla*. Preložil Milan LUKEŠ. Praha: Divadelní ústav, 2019. ISBN 978-80-7008-225-6.

HOFFMANNOVÁ, Andrea. *Násilím proti násilí: divadlo in-yer-face*. Olomouc: Univerzita -Palackého v Olomouci, 2015. ISBN 978-80-244-4860-2

KANEOVÁ-, Sarah. *4.48 Psychóza*. Preložila Jitka SLOUPKOVÁ. Praha: Divadelní ústav, 2002. ISBN 80-7008-130-9

MANNING, Robert Thomas. The Serial Sevens Test. [online] *JAMA Network,* 1982 [cit. 2023-05-02]. Dostupné na:<[*https://jamanetwork.com/journals/jamainternalmedicine/article-abstract/602129*](https://jamanetwork.com/journals/jamainternalmedicine/article-abstract/602129)*>*

SIERZ, Aleks. *In-yer-face theatre.* [online], 2010 [cit. 2023-05-02]. Dostupné na: <http://www.inyerface-theatre.com>

'Suicide art? She's better than that'*. The Guardian,* 2005. [online] 2005 [cit. 2023-05-02]. Dostupné na:<<https://www.theguardian.com/stage/2005/oct/12/theatre>>

1. SIERZ, Aleks. *In-yer-face theatre*. [online], 2010 [cit. 2023-05-02]. Dostupné na: <http://www.inyerface-theatre.com> [↑](#footnote-ref-1)
2. HOFFMANNOVÁ, Andrea*. Násilím proti násilí: divadlo in-yer-face*. Olomouc: Univerzita Palackého v Olomouci, 2015. s. 93. ISBN 978-80-244-4860-2 [↑](#footnote-ref-2)
3. HOFFMANNOVÁ, Andrea. *Násilím proti násilí: divadlo in-yer-face*. Olomouc: Univerzita Palackého v Olomouci, 2015. s. 121 ISBN 978-80-244-4860-2 [↑](#footnote-ref-3)
4. MANNING, Robert Thomas. The Serial Sevens Test. [online*] JAMA Network*, 1982 [cit. 2023-05-02]. Dostupné na:<https://jamanetwork.com/journals/jamainternalmedicine/article-abstract/602129> [↑](#footnote-ref-4)
5. HOFFMANNOVÁ, Andrea. *Násilím proti násilí: divadlo in-yer-face*. Olomouc: Univerzita Palackého v Olomouci, 2015. s. 93. ISBN 978-80-244-4860-2 [↑](#footnote-ref-5)
6. BROCKETT, Oscar G. a Franklin J. HILDY. *Dějiny divadla*. Preložil Milan LUKEŠ. Praha: Divadelní ústav, 2019. s.928. ISBN 978-80-7008-225-6. [↑](#footnote-ref-6)
7. 'Suicide art? She's better than that'. *The Guardian*, 2005. [online] 2005 [cit. 2023-05-02]. Dostupné na:<https://www.theguardian.com/stage/2005/oct/12/theatre> [↑](#footnote-ref-7)